CELEX: 32015D0279
Language: bg
Date: 2015-02-19 00:00:00
Title: Решение за изпълнение (ЕС) 2015/279 на Комисията от 19 февруари 2015 година за одобряване на зареждащия акумулатори слънчев покрив Asola (Asola solar roof) като иновативна технология за намаляване на емисиите на CO 2 от пътнически леки автомобили, в съответствие с Регламент (ЕО) № 443/2009 на Европейския парламент и на Съвета  Текст от значение за ЕИП

20.2.2015   
            
            
               BG
            
            
               Официален вестник на Европейския съюз
            
            
               L 47/26
            
         РЕШЕНИЕ ЗА ИЗПЪЛНЕНИЕ (ЕС) 2015/279 НА КОМИСИЯТА
   от 19 февруари 2015 година
   за одобряване на зареждащия акумулатори слънчев покрив Asola (Asola solar roof) като иновативна технология за намаляване на емисиите на CO2 от пътнически леки автомобили, в съответствие с Регламент (ЕО) № 443/2009 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 12, параграф 4 от него,
   като има предвид, че:
   
               (1)
            
            
               На 12 февруари 2014 г. доставчикът Asola Technologies GmbH („Заявителят“) подаде заявление за одобряване като иновативна технология на зареждащия акумулатори слънчев покрив Asola. Пълнотата на заявлението бе оценена в съответствие с член 4 от Регламент за изпълнение (ЕС) № 725/2011 на Комисията (2). Комисията установи, че в първоначалното заявление липсва част от необходимата информация и поиска от Заявителя да я допълни. Заявителят предостави изискваната информация на 28 май 2014 г. Установено бе, че заявлението е пълно и периодът за оценка на заявлението от Комисията започна да тече от деня след датата на официалното получаване на пълната информация, т.е. от 29 май 2014 г.
            
         
               (2)
            
            
               Заявлението бе оценено в съответствие с член 12 от Регламент (ЕО) № 443/2009, с Регламент за изпълнение (ЕС) № 725/2011 и с Техническите указания за изготвяне на заявления за одобряване на иновативни технологии съгласно Регламент (ЕО) № 443/2009 („Техническите указания“) (3).
            
         
               (3)
            
            
               Заявлението се отнася за зареждащия акумулатори слънчев покрив Asola. Слънчевият покрив се състои от фотоволтаичен (PV) панел, който се монтира върху покрива на превозното средство. Фотоволтаичният панел преобразува енергия от околната среда в електроенергия, която през регулатор на напрежение се подава за съхранение в бордови акумулатор. Комисията счита, че предоставената в заявлението информация показва, че са изпълнени условията и критериите, посочени в член 12 от Регламент (ЕО) № 443/2009 и в членове 2 и 4 от Регламент за изпълнение (ЕС) № 725/2011.
            
         
               (4)
            
            
               Заявителят е доказал, че подобна слънчева покривна система за зареждане на акумулатор от вида, описан в заявлението, се използва при не повече от 3 % от новите пътнически леки автомобили, регистрирани през референтната 2009 година.
            
         
               (5)
            
            
               За да се определи намалението на емисиите на CO2, осигурявано от иновативната технология когато е монтирана в превозно средство, е необходимо да се дефинира базово превозно средство, с което следва да бъде сравнявана ефективността на оборудваното с иновативната технология превозно средство, както е посочено в членове 5 и 8 от Регламент за изпълнение (ЕС) № 725/2011. Комисията счита, че базовото превозно средство следва да бъде вариант на превозно средство, който във всички аспекти е идентичен с превозното средство с екологичната иновация, с изключение на слънчевия покрив, и когато е приложимо — без допълнителен акумулатор и други устройства, специално необходими за преобразуване на слънчевата енергия в електроенергия и за нейното съхранение. За нова версия на превозно средство с монтиран на покрива слънчев панел, базовото превозно средство следва да бъде превозно средство, на което слънчевият панел на покрива не е свързан и промяната в теглото, дължаща се на монтирането на слънчев покрив, е взета предвид.
            
         
               (6)
            
            
               Заявителят представи методика за изпитване на намалението на емисиите на CO2 при използване на слънчев покрив за зареждане на акумулатор, която включва базиращи се на Техническите указания формули. Комисията счита, че освен това следва да бъде показана степента, в която се подобрява общата консумация на енергия от превозното средство за целите на неговата транспортна функция, в сравнение с консумацията на енергия за работата на устройства, чиято цел е да подобрят комфорта на водача или пътниците.
            
         
               (7)
            
            
               При определяне на икономиите на енергия е необходимо също така да се вземе под внимание капацитетът на един бордови акумулатор или наличието на допълнителен акумулатор, предназначен само за съхранението на електроенергията, произведена от слънчевия покрив.
            
         
               (8)
            
            
               Комисията счита, че методиката на изпитване ще осигури резултати от изпитванията, които ще са проверими, възпроизводими и съпоставими, и че тя е в състояние да покаже по реалистичен начин ползите от иновативната технология във връзка с емисиите на CO2 с голяма статистическа значимост, в съответствие с член 6 от Регламент за изпълнение (ЕС) № 725/2011.
            
         
               (9)
            
            
               В този контекст Комисията е на мнение, че Заявителят е демонстрирал по удовлетворителен начин, че понижението на емисиите, постигнато с иновативната технология, е най-малко 1 g CO2/km.
            
         
               (10)
            
            
               Тъй като при изпитването за одобряване на типа във връзка с емисиите на CO2 по Регламент (ЕО) № 715/2007 на Европейския парламент и на Съвета (4) и Регламент (ЕО) № 692/2008 на Комисията (5) не се взема предвид евентуалното наличие на слънчев покрив и на допълнителна енергия, осигурявана чрез тази технология, Комисията е удовлетворена, че зареждащият акумулатори слънчев покрив Asola не е обхванат в стандартния цикъл на изпитване. Комисията установи, че верификационният доклад е изготвен от TÜV SÜD Auto Service GmbH, който е независим и сертифициран орган, и че докладът потвърждава констатациите, посочени в заявлението.
            
         
               (11)
            
            
               При тези обстоятелства Комисията счита, че не следва да бъдат повдигани възражения по отношение на одобряването на въпросната иновативна технология.
            
         
               (12)
            
            
               Като се има предвид, че предложената методика за определяне на намалението на емисии на СО2 в резултат от използване на слънчевия покрив Asola по всичките си съществени елементи е подобна на методиката, одобрена с Решение за изпълнение 2014/806/ЕС на Комисията (6), Комисията счита, че с оглед осигуряването на последователен подход е уместно описаната в това решение методика за изпитване да се прилага също и за слънчевия покрив Asola.
            
         
               (13)
            
            
               Всеки производител, който желае да се възползва от намаление на средните си специфични емисии на CO2, за да постигне своята цел за специфични емисии посредством намалението на CO2 в резултат на използването на иновативната технология, одобрена с настоящото решение, следва в съответствие с член 11, параграф 1 от Регламент за изпълнение (ЕС) № 725/2011 да се позове на настоящото решение в заявлението си за издаване на сертификат за ЕО одобряване на типа за съответните превозни средства.
            
         
               (14)
            
            
               За целите на определянето на общия код за екологични иновации, който да бъде използван в съответните документи за одобряване на типа в съответствие с приложения I, VIII и IX към Директива 2007/46/ЕО, следва да бъде посочен индивидуален код, който да бъде използван за иновативната технология, одобрена с настоящото решение.
            
         
               (15)
            
            
               Предстои да изтече срокът за оценяване на иновативната технология по член 10, параграф 2 от Регламент за изпълнение (ЕС) № 725/2011. Поради това е уместно настоящото решение за изпълнение да влезе в сила възможно най-скоро,
            
         ПРИЕ НАСТОЯЩОТО РЕШЕНИЕ:
   Член 1
   1.   Зареждащият акумулатори слънчев покрив Asola, предназначен за използване в превозни средства от категория М1, се одобрява като иновативна технология по смисъла на член 12 от Регламент (ЕО) № 443/2009.
   2.   Намалението на емисиите на CO2 в резултат от използването на зареждащия акумулатори слънчев покрив Asola, посочен в параграф 1, се определя съгласно методиката, описана в приложението към Решение за изпълнение 2014/806/ЕС.
   3.   Индивидуалният код за екологични иновации, който трябва да се вписва в документацията за одобряване на типа по отношение на одобрената с настоящото решение за изпълнение иновативна технология, е „11“.
   Член 2
   Настоящото решение влиза в сила на седмия ден след деня на публикуването му в Официален вестник на Европейския съюз.
   
      Съставено в Брюксел на 19 февруари 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 140, 5.6.2009 г., стр. 1.
   
      (2)  Регламент за изпълнение (ЕС) № 725/2011 на Комисията от 25 юли 2011 г. за установяване на процедура за одобрение и сертифициране на иновативни технологии за намаляване на емисиите на CO2 от пътнически автомобили съгласно Регламент (ЕО) № 443/2009 на Европейския парламент и на Съвета (ОВ L 194, 26.7.2011 г., стр. 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf (версия от февруари 2013 г.)
   
      (4)  Регламент (ЕО) № 715/2007 на Европейския парламент и на Съвета от 20 юни 2007 г. за одобряване на типа на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 171, 29.6.2007 г., стр. 1).
   
      (5)  Регламент (ЕО) № 692/2008 на Комисията от 18 юли 2008 г. за прилагане и изменение на Регламент (ЕО) № 715/2007 на Европейския парламент и на Съвета за одобряване на типа на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 199, 28.7.2008 г., стр. 1).
   
      (6)  Решение за изпълнение 2014/806/ЕС на Комисията от 18 ноември 2014 г. за одобряване на зареждащия акумулатори слънчев покрив Webasto (Webasto Solar Roof) като иновативна технология за намаляване на емисиите на CO2 от пътнически леки автомобили съгласно Регламент (ЕО) № 443/2009 на Европейския парламент и на Съвета (ОВ L 332, 19.11.2014 г., стр. 34).